Illum l-ambaxxaturi għall-UE kkonfermaw qbil proviżorju li ntlaħaq mal-Parlament ilbieraħ dwar "Strument ta' Appoġġ Tekniku" ġdid li ser jgħin lill-istati membri jimplimentaw ir-riformi. L-istrument huwa suċċessur tal-Programm attwali ta' Appoġġ għal Riformi Strutturali (SRSP) ikkoordinat mill-Kummissjoni. Dan ser jiżgura li l-Kummissjoni tkun tista' tkompli tipprovdi għarfien espert speċifiku fuq il-post u tappoġġa lill-istati membri fit-titjib tal-kapaċità istituzzjonali u amministrattiva tagħhom biex jiżviluppaw u jimplimentaw riformi li jsaħħu t-tkabbir. Il-programm ser ikollu baġit ta' €864 miljun matul il-perjodu 2021-2027 (fi prezzijiet attwali). Matul in-negozjati, il-Kunsill u l-Parlament żiedu l-komplementarità bejn l-istrument u l-Faċilità għall-Irkupru u r-Reżiljenza li ser tipprovdi appoġġ finanzjarju fuq skala kbira għal investimenti u riformi pubbliċi sabiex jgħin lill-istati membri jirkupraw mill-kriżi tal-COVID-19. Issa l-istrument ser jappoġġa lill-istati membri, b'mod partikolari, fit-tħejjija u l-implimentazzjoni tal-pjanijiet tagħhom għall-irkupru u r-reżiljenza. Il-koleġiżlaturi qablu wkoll li jipprovdu lill-istati membri l-possibbiltà li jiffinanzjaw l-istrument permezz ta' kontribuzzjonijiet addizzjonali. Passi li jmiss Il-Parlament u l-Kunsill mistennija jadottaw ir-regolament li jistabbilixxi Strument ta' Appoġġ Tekniku wara reviżjoni mill-ġuristi-lingwisti kmieni fl-2021. Regolament li jistabbilixxi Strument ta' Appoġġ Tekniku